L'Ajuntament de Llíria obri la seua nova Oficina de Fons Europeus
16 de agost de 2022

L'Ajuntament de Llíria ha obert en la jornada de hui, 16 d'agost, la nova Oficina Tècnica de Fons Europeus de la Conselleria d'Habitatge i Arquitectura Bioclimàtica. Esta oficina estarà oberta de dilluns a divendres, en un horari de 08.30 a 14.00h. L'atenció al públic es desenvoluparà preferentment mitjançant cita prèvia, que podrà sol•licitar-se en el telèfon 963426006 o en el correu electrònic pedrola\_elv@gva.es.

Entre els serveis que presta esta nova oficina es troben l'assistència a propietaris, tècnics i administradors de finques sobre ajudes per a la rehabilitació d'habitatges i edificis; prestació d'informació sobre requisits, quanties i procediments i, a més, també servirà com a punt informatiu sobre l'Informe d'Avaluació de l'Edifici d'Habitatges (IEEcv).

La regidora d'Habitatge de l'Ajuntament de Llíria, Isabel Llopis, ha afirmat que “el principal objectiu d'esta oficina serà oferir ajuda i suport en actuacions de rehabilitació tant en habitatges com en barris”.

S'uneix, d'esta manera, a l'obertura també de l'oficina Xaloc en la localitat edetana, la finalitat de la qual és parar atenció en qüestions sobre lloguers, ajuda a persones o famílies en risc de perdre el seu habitatge habitual, així com assessorament per a la rehabilitació d'edificis. “Amb esta mena de serveis busquem, sobretot, integrar tots els espais urbans i garantir que la ciutadania puga accedir a un habitatge digne”, ha explicat Llopis.